Die Saljoet-ruimteprogram (Салю́т; "Saluut" of "Vuurwerk") was die eerste ruimtestasie-program deur die Sowjetunie. Dit het bestaan uit ’n reeks van nege modules wat oor ’n tydperk van 11 jaar gelanseer is, van 1971 tot 1982. Dit is ontwerp as ’n projek om langtermyn-navorsing te doen oor die lewe in die ruimte, en die ondervinding wat met die projek opgedoen is, het die weg gebaan vir veeldelige ruimtestasies soos Mir en die Internasionale Ruimtestasie.